PATVIRTINTA

Kauno miesto savivaldybės mero

2015 m. vasario 12 d.

Potvarkiu Nr. M-63

**MAŽMENINĖS PREKYBOS ALKOHOLINIAIS GĖRIMAIS RIBOJIMO DARBO GRUPĖS NUOSTATAI**

**I SKYRIUS**

**BENDROSIOS NUOSTATOS**

1. Mažmeninės prekybos alkoholiniais gėrimais ribojimo darbo grupės nuostatai reglamentuoja Mažmeninės prekybos alkoholiniais gėrimais ribojimo darbo grupės (toliau – Darbo grupė) veiklą.

2. Darbo grupės tikslas – objektyviai įvertinti prekybos alkoholiniais gėrimais laiko ribojimo arba licencijų verstis mažmenine prekyba alkoholiniais gėrimais (toliau – Licencija) neišdavimo aplinkybes, atsižvelgiant į prekybos alkoholiniais gėrimais vietą, gyventojų, bendrijų, bendruomenių ar jų atstovų, visuomeninių organizacijų ar kitų institucijų raštu pareikštą nuomonę, policijos komisariatų pasiūlymus, siekiant visuomeniškai pagrįstų tikslų (visuomenės saugumo, viešosios tvarkos, žmogaus sveikatos) apsaugos.

3. Darbo grupė yra nuolat veikiantis Kauno miesto savivaldybės (toliau – Savivaldybė) mero potvarkiu sudarytas ir Savivaldybės merui atskaitingas kolegialus organas. Darbo grupė nagrinėja fizinių ir juridinių asmenų (toliau – asmuo) prašymus, pareiškimus, pranešimus, siūlymus, skundus (toliau – skundas) dėl mažmeninės prekybos alkoholiniais gėrimais laiko ribojimo ir Licencijų neišdavimo.

4. Darbo grupė vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos alkoholio kontrolės įstatymu, kitais Lietuvos Respublikos įstatymais, įstatymų įgyvendinamaisiais teisės aktais, Savivaldybės tarybos sprendimais, kitais alkoholinių gėrimų prekybą reglamentuojančiais teisės aktais.

5. Darbo grupės veiklą techniškai aptarnauja Savivaldybės administracija.

**II SKYRIUS**

**DARBO GRUPĖS UŽDAVINIAI IR FUNKCIJOS**

6. Pagrindinis Darbo grupės uždavinys yra analizuoti asmenų skundus dėl prekybos alkoholiniais gėrimais laiko ribojimo ir Licencijų neišdavimo, atsižvelgiant į prekybos alkoholiniais gėrimais vietą, gyventojų, bendrijų, bendruomenių ar jų atstovų, visuomeninių organizacijų ar kitų institucijų raštu pareikštą nuomonę, policijos komisariatų pasiūlymus.

7. Darbo grupė, vykdydama savo uždavinį, atlieka šias funkcijas:

7.1. svarsto asmenų skundus dėl prekybos alkoholiniais gėrimais ribojimo ir Licencijų neišdavimo;

7.2. sudaro galimybę juridiniam asmeniui ir skundą rašiusiam asmeniui ar jo atstovams, atvykusiems į posėdį, pareikšti savo nuomonę, pateikti papildomą informaciją, dokumentus, paaiškinimus. Asmenų neatvykimas nėra kliūtis Darbo grupei veikti ir priimti sprendimus;

7.3. teikia siūlymus dėl prekybos alkoholiniais gėrimais laiko ribojimo ir Licencijų neišdavimo, atsižvelgdama į prekybos alkoholiniais gėrimais vietą, gyventojų, bendrijų, bendruomenių ar jų atstovų, visuomeninių organizacijų ar kitų institucijų raštu pareikštą nuomonę, policijos komisariatų pasiūlymus.

**III SKYRIUS**

**DABO GRUPĖS NARIŲ PAREIGOS IR TEISĖS**

8. Darbo grupės nariai, nagrinėdami Darbo grupės kompetencijai priklausančius klausimus, privalo veikti sąžiningai, viešai ir objektyviai.

9. Darbo grupė, vykdydama pavestas funkcijas, turi teisę:

9.1. gauti iš valstybės ir savivaldybių institucijų, įstaigų ir organizacijų informaciją Darbo grupės kompetencijai priklausančiais klausimais;

9.2. kviesti į Darbo grupės posėdžius kitų institucijų ar organizacijų atstovus, kad būtų išklausyta jų nuomonė ir pasiūlymai, patikslintos svarbios aplinkybės.

**IV SKYRIUS**

**DARBO GRUPĖS SUDĖTIS IR DARBO ORGANIZAVIMAS**

10. Darbo grupė sudaroma Savivaldybės mero potvarkiu Savivaldybės tarybos kadencijos laikotarpiui. Darbo grupė sudaroma iš:

10.1. Savivaldybės tarybos narių (3 nariai);

10.2. Savivaldybės administracijos atstovų (4 nariai);

10.3. Kauno visuomenės sveikatos centro atstovo (1 narys);

10.4. Kauno apskrities vyriausiojo policijos komisariato atstovo (1 narys);

10.5. Lietuvos viešbučių ir restoranų asociacijos atstovo (1 narys).

11. Darbo grupės vadovą skiria Savivaldybės meras.

12. Darbo grupės posėdžius šaukia Darbo grupės vadovas.

13. Darbo grupės posėdžio darbotvarkė sudaroma ir kartu su visa medžiaga pateikiama Darbo grupės nariams ne vėliau kaip prieš 1 dieną iki posėdžio pradžios. Kvietimas į posėdį turi būti išsiųstas elektroniniu paštu ne vėliau kaip prieš 2 dienas iki posėdžio dienos.

14. Darbo grupės nariai privalo dalyvauti Darbo grupės posėdžiuose. Jei Darbo grupės narys į posėdį atvykti negali, jis apie tai turi pranešti Darbo grupės sekretoriui ne vėliau kaip likus 1 dienai iki posėdžio.

15. Į Darbo grupės posėdžius gali būti kviečiami Savivaldybės tarybos nariai ir kiti suinteresuoti asmenys.

16. Darbo grupės posėdžiui pirmininkauja Darbo grupės vadovas, jeigu jo nėra, – Darbo grupės vadovo pavaduotojas.

17. Darbo grupė svarstomais klausimais priima sprendimus, kurie yra rekomendacinio pobūdžio. Sprendimai priimami:

17.1. bendru sutarimu be balsavimo, jei nė vienas posėdyje dalyvaujantis Darbo grupės narys neprieštarauja;

17.2. posėdyje dalyvaujančių Darbo grupės narių balsų dauguma. Jei balsai pasiskirsto po lygiai, lemia posėdžio pirmininko balsas.

18. Darbo grupės sprendimai yra teisėti, jei posėdyje dalyvauja daugiau kaip pusė visų Darbo grupės narių.

19. Darbo grupės sprendimus ir kitus dokumentus pasirašo Darbo grupės vadovas, jeigu jo nėra, – Darbo grupės vadovo pavaduotojas.

20. Darbo grupės posėdžiai protokoluojami. Protokolą pasirašo posėdžio pirmininkas, visi posėdyje dalyvavę Darbo grupės nariai ir Darbo grupės sekretorius.

21. Darbo grupės posėdžių protokolus ir kitus su Darbo grupės veikla susijusius dokumentus tvarko ir saugo Darbo grupės sekretorius.

**V SKYRIUS**

**BAIGIAMOSIOS NUOSTATOS**

22. Darbo grupė yra atsakinga ir atskaitinga Savivaldybės merui.

23. Darbo grupės sudėtį keičia, Darbo grupės nuostatus keičia ar panaikina Savivaldybės meras savo potvarkiu.

24. Jeigu Darbo grupės narys atsistatydina, negali toliau eiti savo pareigų, nutrūksta jo darbo santykiai atstovaujamoje institucijoje arba ši rekomenduoja atšaukti jį, Savivaldybės meras vietoj jo paskiria kitą narį.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_